Ο **Κώστας Κοττάκης** (γενν. Νίκαια Αττικής, 9 Μαΐου 1958 - 1 Οκτωβρίου 2013) ήταν Έλληνας ποδοσφαιριστής και προπονητής ποδοσφαίρου.

Ως ποδοσφαιριστής αγωνίστηκε σαν κεντρικός κυνηγός και διακρίθηκε κυρίως με τα χρώματα του Ιωνικού (για πολλά έτη ως αρχηγός), με τον οποίο αγωνίστηκε από το 1979 έως το 1989 στη Β΄ Εθνική, στη Γ΄ Εθνική και στο Εθνικό Ερασιτεχνικό Πρωτάθλημα, εντυπωσιάζοντας για την ικανότητά του στο σκοράρισμα.

Αναδείχθηκε τρεις φορές πρώτος σκόρερ εθνικών πρωταθλημάτων. Το 1985 στη Γ΄ Εθνική (Νότιος όμιλος) με 35 γκολ, το 1987 και το 1988 στη Β΄ Εθνική, με 20 και 18 τέρματα αντίστοιχα. Αποτελεί έναν από τους πλέον γνωστούς σκόρερ του ελληνικού ποδοσφαίρου, αν και ποτέ του δεν αγωνίσθηκε στην Α΄ Εθνική. Μόνον ο Κώστας Κοττάκης και ο Αλέκος Αλεξανδρής έχουν καταφέρει να κερδίσουν τον τίτλο του πρώτου σκόρερ της Β΄ Εθνικής κατηγορίας από δύο φορές.

Καριέρα
-------

Ο Κώστας Κοττάκης ξεκίνησε το ποδόσφαιρο στις Ακαδημίες της Προοδευτικής και το 1976, σε ηλικία 18 ετών, μεταγράφηκε στον Άρη Νικαίας, με τον οποίο έπαιξε δυο χρόνια στην Α΄ κατηγορία της Ε.Π.Σ. Πειραιώς και έναν χρόνο στο Εθνικό Ερασιτεχνικό (1978-79). 

Το καλοκαίρι του 1979 αποκτήθηκε από τον Ιωνικό, με τη φανέλα του οποίου διακρίθηκε περισσότερο, αγωνιζόμενος για μία ολόκληρη δεκαετία. Κέρδισε το πρωτάθλημα του Εθνικού Ερασιτεχνικού το 1982, την άνοδο -σαν δευτεραθλητής Γ΄ Εθνικής- στη Β΄ Εθνική το 1985 και την άνοδο στην Α΄ Εθνική (σαν τριταθλητής Β΄ Εθνικής) το 1989, για πρώτη φορά στην ιστορία του συλλόγου. 

Το καλοκαίρι του 1989 πήγε στον Αθηναϊκό, με τον οποίο στο τέλος της χρονιάς (1989-90) αναδείχθηκε πρωταθλητής Β΄ Εθνικής και επίσης πρώτος σκόρερ της ομάδας με 11 γκολ σύνολο. Στη συνέχεια επέστρεψε στον Άρη Νίκαιας και κατόπιν το 1992, συνέχισε στον Εθνικό Αστέρα της Γ' Εθνικής, του οποίου τη σεζόν 1992-93 ήταν πρώτος σκόρερ, έχοντας πετύχει 11 τέρματα σύνολο. Το 1993 επέστρεψε ξανά στον Ιωνικό και το 1994 πήγε στον Αργοναύτη Πειραιά, όπου και τελειώσε την καριέρα του αγωνιζόμενος στο πρωτάθλημα της Δ' Εθνικής.

Μετά το ποδόσφαιρο
------------------

Διετέλεσε προπονητής στις ομάδες Χαλκηδόνα, Ατρόμητο Πειραιά, Αστέρα Τρίπολης, Μανδραϊκό, Αίαντα Παραλίας Ασπροπύργου, Πανελευσινιακό, Ελλάς Ποντίων κ.α. όπως επίσης και Τεχνικός Διευθυντής στην Π.Α.Ε. Ιωνικός Νίκαιας.

Ήταν υπάλληλος στον Αθλητικό Οργανισμό του Δήμου Νίκαιας και υπεύθυνος για τις ακαδημίες ποδοσφαίρου του Δήμου.

Ο Κώστας Κοττάκης απεβίωσε από καρκίνο την 1η Οκτωβρίου 2013 σε ηλικία 55 ετών.

Πηγές
-----

* Αθλητικές εφημερίδες της δεκαετίας του '80

Παραπομπές
----------

1. ↑  «Το «κανόνι» του Ιωνικού... σίγησε - Sport & Business». Αρχειοθετήθηκε από το πρωτότυπο στις 2016-03-04.. Ανακτήθηκε στις 2017-12-11.
2. ↑  «Θρήνος στον Ιωνικό για το θάνατο του Κώστα Κοττάκη». Αρχειοθετήθηκε από το πρωτότυπο στις 19 Σεπτεμβρίου 2020. Ανακτήθηκε στις 23 Σεπτεμβρίου 2014.
3. ↑  «Πρώτοι Σκόρερ B' Εθνικής Ελλάδας ανά σεζόν». e-soccer.gr. Ανακτήθηκε στις 16 Ιουλίου 2013.
4. ↑  «Το ρεκόρ του Γιακόβλεβιτς». Αρχειοθετήθηκε από το πρωτότυπο στις 11 Οκτωβρίου 2013. Ανακτήθηκε στις 23 Αυγούστου 2013.
5. ↑  "ΟΙ ΚΑΛΥΤΕΡΟΙ ΤΩΝ 18 ΟΜΑΔΩΝ", εφ. Αθλητική Ηχώ, 11/7/1993, σελ. 9
6. ↑  *"ΜΕΓΑΛΗ μεταγραφική επιτυχία σημείωσε προχθές η ομάδα του Αργοναύτη αφού απέκτησε τον γνωστό σέντερ φορ του Ιωνικού, Κώστα Κωττάκη"*, εφ. Αθλητική Ηχώ, 2/8/1994, σελ. 4
7. ↑  «Κλαίει όλη η Νίκαια». *sport-fm.gr*.. Ανακτήθηκε στις 2017-12-11.